Diari Oficial de la Generalitat Valenciana


Sumari del DOGV 2270, del 19-05-1994 (1994/831466)

ORDRE d'11 de maig de 1994, de la Conselleria d'Indústria, Comerç, i Turisme, relativa a la determinació de les zones turístiques per a l'aplicació del règim d'horaris comercials.
-----------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/05/11/(1)/dof/vci/html**

### Dades del document

Número de DOGV
:   2270

Data del DOGV
:   19-05-1994

Secció del DOGV
:   DISPOSICIONS GENERALS

Número del document
:   1994/831466


Data del document
:   11-05-1994

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

ORDRE d'11 de maig de 1994, de la Conselleria d'Indústria, Comerç i Turisme, relativa a la determinació de les zones turístiques per a l'aplicació del règim d'horaris comercials. [94/3260]  
L'article 5 del Decret 42/94, de 21 de febrer, del Govern Valencià, per què es regulen els horaris comercials en l'àmbit de la Comunitat Valenciana, disposa, d'acord amb el que estableix l'article 3 del Reial Decret Llei 22/93, que tindran plena llibertat per a determinar els dies i hores en què romandran oberts al públic els establiments instal·lats en zones de gran afluència turística.  
La Comunitat Valenciana és, en conjunt, una regió amb un marcat atractiu turístic. No obstant això, al costat de zones que registren una afluència considerable de visitants concentrada en determinades èpoques o dies de l'any, n'hi ha d'altres on aquesta afluència es distribueix en el temps de forma més homogènia.  
D'altra banda prop de les zones turístiques de la costa, element comú amb altres comunitats autònomes, són freqüents els enclavaments de l'interior que pels seus condicionaments històrics, geogràfics i culturals tenen una llarga tradició en aquest camp; mentre que altres zones, a causa de l'aparició de nous hàbits d'oci, han començat a adquirir una vocació turística que es va consolidant de dia en dia.   
En aquest marc, la determinació adequada de les zones que hom pot qualificar com de gran afluència turística -d'ara endavant {REF zones turístiques}- per a l'aplicació del règim especial d'horaris comercials previstos per la normativa esmentada, pot necessitar la ponderació de diversos paràmetres, la millor avaluació de la qual resta a l'abast de l'ajuntament corresponent.  
En virtut d'açò, aquesta Conselleria d'Indústria, Comerç i Turisme   
ORDENA:  
Article primer  
Tindran la consideració de {REF zones turístiques}, a l'efecte del que disposa aquesta ordre, aquelles en què, per l'afluència estacional, la mitjana ponderada anual de població resulte significativament superior al nombre de residents, o les que reben una gran quantitat de visitants diaris.  
La declaració de zones turístiques podrà estendre's a tot el terme municipal o a una part d'aquest, i també a tot o a part d'un nucli de població.  
Article segon  
1. La determinació de les zones turístiques, exceptuades del règim general d'horaris comercials, es durà a terme després de la sol·licitud prèvia motivada dels ajuntaments directament afectats.  
2. A la sol·licitud de l'ajuntament, s'hi haurà d'adjuntar:  
A) L'acord de la corporació municipal pel qual es decideix presentar la sol·licitud de declaració de zona turística, tenint en compte allò que preveu aquesta ordre, amb indicació del territori afectat i del període o períodes a què es fa extensiva.  
B) Estudi tècnic que done suport a l'adopció d'aquest acord, amb indicació dels paràmetres utilitzats per a determinar les variacions de població o el nombre de visitants.  
A falta de dades que permeten un coneixement directe dels increments de població fluctuant o del nombre de visitants, i de les èpoques o dies de l'any en què es produeixen, l'estudi tècnic recorrerà a l'estimació d'aquests; a aquest efecte es proposa la utilització dels paràmetre següents:  
- Nombre d'habitatges, classificats segons l'ús com a primera o segona residència.  
- Nombre de places d'allotjament turístic hoteler i extrahoteler.  
- Variacions estacionals registrades en els consums mitjans de subministraments de caràcter públic.  
- Alteracions estacionals en el volum de residus sòlids recollits pels Serveis Municipals.  
- Qualsevol altre que a judici de l'ajuntament permeta avaluar la mitjana ponderada anual de població en la zona o zones considerades.  
C) Informe de les associacions o agrupacions representatives del sector comercial, en l'àmbit territorial afectat.  
D) Informe de les agrupacions més representatives dels consumidors i usuaris del territori afectat.  
E) Informe de les organitzacions sindicals més representatives, en l'àmbit territorial afectat.  
3. Els informes a què es refereix el punt anterior hauran de pronunciar-se sobre la procedència de la consideració com a zona turística a l'efecte relacionat amb l'aplicació del règim d'horaris comercials resultant, i seran emesos en el termini de 10 dies des de la seua sol·licitud per l'ajuntament corresponent.  
Si transcorregut aquest termini no s'haguera evacuat l'informe, aquest s'entendrà favorable a la proposta, sempre que l'ajuntament n'acredite la petició en forma.  
Article tercer  
1. Presentada la sol·licitud, la Direcció General de Comerç podrà demanar consulta a la cambra de comerç, indústria i navegació corresponent a l'àmbit territorial afectat.  
2. El Director General de Comerç, després de l'informe previ, si escau, de l'Institut Turístic Valencià, resoldrà sobre la sol·licitud plantejada en el termini de dos mesos, comptats a partir de la presentació en forma d'aquesta.   
Transcorregut aquest termini sense que hi haguera recaigut resolució expressa, la sol·licitud caldrà considerar-la estimada, amb els efectes previstos en els articles 43 i 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
3. Els requeriments d'informació o documentació necessària a l'ajuntament suspendran el termini establert per a dictar resolució expressa.  
DISPOSICIÓ TRANSITÒRIA  
Els municipis i nuclis de població que en anys anteriors sol·licitaren i obtingueren a través de resolució de la Direcció General de Comerç la consideració de zona turística, podran mantenir, per a les mateixes zones i nuclis determinats en la resolució, aquesta consideració fins al dia 30 de setembre de 1994. Per la qual cosa els ajuntaments corresponents, en el termini d'un mes des de la publicació d'aquesta ordre, ho hauran de comunicar a la Direcció General de Comerç indicant en l'escrit de comunicació, expressament, les zones i nuclis de població autoritzats.  
Per a la determinació de zona turística amb posterioritat al 30 de setembre de 1994 dels territoris a què es refereix el paràgraf anterior, els ajuntaments hauran de presentar en forma la seua sol·licitud, d'acord amb el que estableix l'article segon, i es tramitarà d'acord amb el procediment previst en aquesta ordre.  
DISPOSICIONS FINALS  
Primera  
Es faculta la Direcció General de Comerç per a dictar quantes disposicions siguen necessàries per al desenvolupament i execució del que estableix aquesta ordre.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 11 de maig de 1994  
El conseller d'Indústria, Comerç I Turisme,  
MARTÍN SEVILLA JIMÉNEZ


Còpia Permalink ELI